CELEX: 62011TN0651
Language: lv
Date: 2011-12-16 00:00:00
Title: Lieta T-651/11: Prasība, kas celta 2011. gada 16. decembrī — Syriatel Mobile Telecom /Padome

11.2.2012   
            
            
               LV
            
            
               Eiropas Savienības Oficiālais Vēstnesis
            
            
               C 39/20
            
         Prasība, kas celta 2011. gada 16. decembrī — Syriatel Mobile Telecom/Padome
   (Lieta T-651/11)
   2012/C 39/39
   Tiesvedības valoda — franču
   
      Lietas dalībnieki
   
   
      Prasītāja: Syriatel Mobile Telecom (Joint Stock Company) (Damaska, Sīrija) (pārstāvis — J. Pujol, advokāts)
   
      Atbildētāja: Eiropas Savienības Padome
   
      Prasījumi
   
   Prasītājas prasījumi Vispārējai tiesai ir šādi:
   
               —
            
            
               atzīt prasītājas prasību par pieņemamu un pamatotu;
            
         
               —
            
            
               līdz ar to atcelt Lēmumu 2011/628/KĀDP, kā arī Regulu (ES) Nr. 950/2011 un tai sekojošos īstenošanas aktus tiktāl, ciktāl tie attiecas uz prasītāju;
            
         
               —
            
            
               piespriest Eiropas Savienības Padomei atlīdzināt tiesāšanās izdevumus.
            
         
      Pamati un galvenie argumenti
   
   Prasības pamatošanai prasītāja izvirza sešus pamatus.
   
               1)
            
            
               Ar pirmo pamatu tiek apgalvots, ka Lēmumam 2011/628/KĀDP (1) neesot juridiskā pamata, jo Lēmums 2011/273/KĀDP (2) ir atcelts ar Lēmumu 2011/782/KĀDP (3).
            
         
               2)
            
            
               Ar otro pamatu tiek apgalvots, ka Regulai Nr. 950/2011 (4) neesot juridiskā pamata, jo Lēmums 2011/273/KĀDP ir atcelts.
            
         
               3)
            
            
               Ar trešo pamatu tiek apgalvots, ka ar apstrīdētajiem pasākumiem esot pārkāptas tiesības uz aizstāvību un it īpaši tiesības uz efektīvu tiesību aizsardzību tiesā, kas ir paredzētas Eiropas Cilvēktiesību un pamatbrīvību aizsardzības konvencijas (turpmāk tekstā — “ECPAK”) 6. un 13. pantā, LESD 215. pantā un Eiropas Savienības Pamattiesību hartas 41. un 47. pantā.
            
         
               4)
            
            
               Ar ceturto pamatu tiek apgalvots, ka atbildētāja neesot ievērojusi pienākumu norādīt pamatojumu, jo sniegtais pamatojums neatbilstot pienākumam, kas saskaņā ar ECPAK 6. pantu, LESD 296. pantu, kā arī Eiropas Savienības Pamattiesību hartas 41. pantu esot noteikts Eiropas Savienības iestādēm.
            
         
               5)
            
            
               Ar piekto pamatu tiek apgalvots, ka ar apstrīdētajiem pasākumiem esot nepamatoti un nesamērīgi ierobežotas prasītājas pamattiesības un it sevišķi tās tiesības uz īpašumu, kas ir paredzētas ECPAK Pirmā protokola 1. pantā un Eiropas Savienības Pamattiesību hartas 17. pantā, un tiesības uz tās reputācijas ievērošanu, kas ir paredzētas ECPAK 8. pantā un 10. panta 2. punktā.
            
         
               6)
            
            
               Ar sesto pamatu tiek apgalvots, ka pastāvot konkurences apdraudējums Eiropas Savienībā, jo veikto pasākumu dēļ tiekot izkropļota normāla telekomunikāciju tirgus darbība Savienībā un tādējādi tiekot apdraudēta konkurence Eiropas operatoru vidū un tirdzniecība dalībvalstu starpā.
            
         
      (1)  Padomes 2011. gada 23. septembra Lēmums 2011/628/KĀDP, ar ko groza Lēmumu 2011/273/KĀDP par ierobežojošiem pasākumiem pret Sīriju (OV L 247, 17. lpp.).
   
      (2)  Padomes 2011. gada 9. maija Lēmums 2011/273/KĀDP par ierobežojošiem pasākumiem pret Sīriju (OV L 121, 11. lpp.).
   
      (3)  Padomes 2011. gada 1. decembra Lēmums 2011/782/KĀDP par ierobežojošiem pasākumiem pret Sīriju un ar ko atceļ Lēmumu 2011/273/KĀDP (OV L 319, 56. lpp.).
   
      (4)  Padomes 2011. gada 23. septembra Regula (ES) Nr. 950/2011, ar ko groza Regulu (ES) Nr. 442/2011 par ierobežojošiem pasākumiem saistībā ar situāciju Sīrijā (OV L 247, 3. lpp.).